จับตาแถลงเฟด SET วันพฤหัสแกว่งตัว แนวรับ 1,400 จุด
บล.โนมูระ พัฒนสิน มองแนวโน้มการลงทุนในวันพฤหัส (13 ส.ค.) อยู่ในทิศทางแกว่งตัว พร้อมให้แนวรับ 1,400 จุด ส่วนแนวต้าน 1,422-1,429 จุด
11 ส.ค. 2558

นายกรภัทร วรเชษฐ์ ผู้อำนวยการฝ่ายวิจัยและบริการการลงทุน บล.โนมูระ พัฒนสิน เปิดเผยถึงตลาดหุ้นไทยวันนี้ (11 ส.ค.) ปรับฐาน หลักๆ เป็น Sentiment ลบมาจากทางเอเชียหลังจากที่จีนได้ปล่อยให้เงินหยวนอ่อนค่า ทำให้เงินสกุลอื่นในเอเชียอ่อนค่าตามจีนไปด้วย ซึ่งเป็นการเร่งให้ Flow ไหลออกจากตลาดเอเชียเร็วขึ้น ประกอบกับวันนี้มีการประชุมครม. ซึ่งทางรมว.คลังได้ส่งสัญญาณว่าจะยังไม่มีมาตรการกระตุ้นเศรษฐกิจในช่วงนี้ ทำให้ตลาดฯมีทิศทางแกว่ง Sideway Down
ด้านตลาดภูมิภาคส่วนใหญ่อยู่ในแดนลบเฉลี่ย 0.6-1% โดยแนะนำให้ติดตามถ้อยแถลงของเจ้าหน้าที่ธนาคารกลางสหรัฐฯ (FED) ที่ออกมาส่งสัญญาณเรื่องการปรับขึ้นอัตราดอกเบี้ย ซึ่งที่ผ่านมามี 3 รายออกมาส่งสัญญาณ โดยมี 2 รายที่ส่งสัญญาณว่าเฟดจะไม่เร่งขึ้นอัตราดอกเบี้ย
พรุ่งนี้ (12 ส.ค.) ตลาดหุ้นไทยปิดทำการเนื่องในวันเฉลิมพระชนมพรรษาสมเด็จพระนางเจ้าฯพระบรมราชินีนาถ ขณะที่แนวโน้มการลงทุนในวันพฤหัส (13 ส.ค.) เชื่อว่าตลาดจะอยู่ในทิศทางแกว่งตัว พร้อมให้แนวรับ 1,400 จุด ส่วนแนวต้าน 1,422-1,429 จุด
 
หลักทรัพย์ที่มีมูลค่าการซื้อขายสูงสุด 5 อันดับแรก
AOT ปิดที่ 273.00 บาท ลดลง 11.00 บาท
PK ปิดที่ 7.85 บาท เพิ่มขึ้น 1.25 บาท
JAS ปิดที่ 5.05 บาท ลดลง 0.05 บาท
PTT ปิดที่ 308.00 บาท ลดลง 5.00 บาท
COM7 ปิดที่ 3.60 บาท ลดลง 0.56 บาท